S Kroasgebiet umfost im Sidn de Cheamgaua Oipn und im Nordn de See-, Fluss- und Higllandschoft vom Cheamgau. Vo da sidlichn Landkroasgmoa Reit im Winke bis af Englsberg im Nordn sans ebba 65 Kilometa, vo Seebruck am Cheamsee im Westn bis Kirchanschering im Ostn ebba 40 Kilometa. Da Cheamsee gheat außa de Insln fost voiständig zan Kroasgebiet. Da hexte Beag is s Sunndogshorn (1.961 m.ü.M.), da diafste Punkt findt si im Soizachtoi ba Tittmoning (370 m. ü. M.). De gresstn Fliss san de Oiz, de wo s Kroasgebiet vo Sidn noch Nordn duachfliasst und de Tirola Achn, de wo s sidwestliche Kroasgebiet bis za iara Mindung in an Cheamsee duachfliasst. Im Ostn buidt de Soizach de Grenz za Estareich.